Xigantes estáticos elevaos a cuasi cien metros d’altor, los fornos altos de la planta de siderurxa integral de Veriña (Xixón) constitúin el corazón del procesu siderúrxicu. Diseñaos pa producir 3.400 Tm d’arrabiu diaries, la so capacidá condiciona la producción de tola factoría estendida a los sos pies.
#000000
Concluyida la construcción del primer fornu altu en xineru del 1971, el 6 de mayu, a les 19.20 hores, procedíase al prendíu, obteniéndose la primer colada cinco xornaes más tarde. Pieza clave del engranaxe siderúrxicu, el funcionamientu del fornu y de les sos instalaciones complementaries lleva arreyáu un pensáu sistema de preparación de materies primes, abastecimientu enerxéticu, carga, tresporte y refrixeración.
#000001
Nel fornu altu obtiénse arrabiu a partir del calentamientu d’un amiestu formáu por mineral de fierro, coque, sínter –finu de mineral de fierro y caliar– y otros fundentes. La carga introduzse pela parte superior del fornu, mientres que na zona inferior los tubos de conducción soplen dientro l’aire necesario pa la combustión. El coque, qu’actúa como axente reductor, ye fabricáu a partir d’un complexu procesu de destilación de la hulla fechu nes bateríes. Les de la factoría de Xixón nun s’instalaron hasta los años 1974 y 1977, abasteciéndose inicialmente de les que veníen funcionando nes históriques plantes de La Felguera, Mieres y Moreda-Xixón. Los gases derivaos del procesu siderúrxicu, una vegada depuraos, almacénense en gasómetros, emplegándose en parte nel calentamientu de les estufes del fornu.
#000002
L’arrabiu algamáu, con una riqueza en fierro elevada –al rodiu del 95 %– y un 3,5 % de carbonu, sepártase de la escoria nel crisol asitiáu nel fondu del fornu. Estrayíu per aciu colaes y depositáu sobre cuyares o cuyares-torpedos, la tresformación del arrabiu n’aceru faise nos convertidores de l’acería, eliminando’l so escesu de carbonu con un sopláu d’oxíxenu. Na colada continua solidifícase, obteniendo allisaos de diferentes tipos que, siguiendo’l procesu de llaminación, permiten algamar los productos tresformaos y finales (planos, perfiles, alambrón, carriles y redondos).
#000003
Any cookies that may not be particularly necessary for the website to function and is used specifically to collect user personal data via analytics, ads, other embedded contents are termed as non-necessary cookies. It is mandatory to procure user consent prior to running these cookies on your website.
#000006